钦定古今图书集成/理学汇编/学行典/第200卷 > 孟清
## 钦定古今图书集成/理学汇编/学行典/第200卷 > 孟清

按《光山县志》：“孟清，字汝扬，别号湛宇，壶关令锭之子
也。十二岁补邑庠生，万历丙子举于乡。母陈孺人病，
清旦暮侍侧，衣不解带。及卒，水浆不入口者七日，徒
跣执绋，践履冰雪，几死复苏，遂庐墓旁，事之如生，盖
三年如一日也。己丑成进士，宰长治，补任丘，所至有
治声，擢户部主事，榷税九江。取道过家，拜其父于堂”
下，依依恋慕如赤子时。公故豪放，尝与客纵饮，至丙
夜方归。清亦候至丙夜，手奉茗粥，父寝方寝，旦日，父
起謦欬，而清又在前矣。如此数月，迫于简书，始涕泣
别去。既抵九江，事欲便民，适初设小池口税厂，权珰
为政。清力争不允，感愤成痾，遂不起。嗟乎！“求忠臣必
于孝子之门”，于是乎益信。